ՀԻՄՆԱՎՈՐՈՒՄ

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2015 ԹՎԱԿԱՆԻ ՀՈՒՆՎԱՐԻ 22-Ի N 46-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

1. **Անհրաժեշտությունը․**

Սույն նախագծի ընդունումը պայմանավորված է արտակարգ իրավիճակներում բնակչության պաշտպանության և քաղաքացիական պաշտպանության ոլորտներում պատրաստման և ուսուցման գործընթացում գործնական հմտություններին առանձնահատուկ տեղ տալու և վերջինիս կազմակերպումն ու անցկացումը` փաստաթղթավորման տեսանկյունից առավել մատչելի դարձնելու համար, որը կնպաստի ուսուցանվողների գործնական հմտությունների և կարողությունների զարգացմանը։ Մասնավորապես, պատրաստման և ուսուցման ձևերում ավելացվելու է գործնական պարապմունք ձևը, որի նախապատրաստման և անցկացման համար չի պահանջվի մի շարք փաստաթղթեր, այլ անհրաժեշտ կլինի գործնական պարապմունքն անցկացնելու համար մեկ փաստաթուղթ (անցկացման կարգ), որտեղ կնշվի միջոցառումը, գործնական պարապմունքի անցկացման ղեկավարի և ուսուցանվողների գործողությունները։

1. **Կարգավորման նպատակը․**

Արտակարգ իրավիճակներում բնակչության պաշտպանության և քաղաքացիական պաշտպանության ոլորտներում Հայաստանի Հանրապետության պետական կառավարման համակարգի մարմինների, տեղական ինքնակառավարման մարմինների ու կազմակերպությունների պատրաստումը և տվյալ ոլորտների հիմնահարցերով բնակչության ուսուցումը կազմակերպվում և անց է կացվում մի շարք ձևերով՝ համալիր, հրամանատարաշտաբային, շտաբային, հատուկ տակտիկական, ցուցադրական հատուկ տակտիկական ուսումնավարժություններ և օբյեկտային վարժանք, որոնց նախապատրաստման և անցկացման համար պահանջվում է մի շարք փաստաթղթերի մշակում, որը կազմակերպությունների համար բարդ գործընթաց է։

Վերոնշյալ պատրաստման և ուսուցման ձևերից է նաև դասախոսությունը, սեմինարը և ինքնուրույն պարապմունքը: Առաջարկվում է սեմինար պատրաստման ձևից հետո լրացնել գործնական պարապմունք ձևը, որը չի ներառի մի շարք փաստաթղթերի մշակում, այլ կունենա մեկ անցկացման կարգ գործնական պարապմունքն անցկացնելու համար։

Միաժամանակ հստակ կնշվի գործնական պարապմունքի անցկացման ուղղությունները:

1. **Ակնկալվող արդյունքը․**

Իրավական ակտի նախագծի ընդունումը կնպաստի արտակարգ իրավիճակներում բնակչության պաշտպանության և քաղաքացիական պաշտպանության ոլորտներում Հայաստանի Հանրապետության պետական կառավարման և տեղական ինքնակառավարման մարմինների ու կազմակերպությունների պատրաստման և ուսուցման գործընթացի արդյունավետության բարձրացմանը։

Ներկայացված որոշման նախագծի ընդունմամբ Հայաստանի Հանրապետության պետական կամ տեղական ինքնակառավարման մարմինների բյուջեներում ծախսերի և եկամուտների էական ավելացումներ կամ նվազումներ չեն նախատեսվում:

1. **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ․**

Սույն նախագիծը չի բխում ռազմավարական փաստաթղթերից։